  Виталий Пронин Ижын куштӥськем коркаос трос.Ижысь 9-тӥ Подлесной урамысь 2 этажъем кирпич коркаосын улӥсьёс катьтэммизы ни, полицейскойёсты но тылпу кысӥсьёсты ӧтчаса: вӧзысьтызы куштӥськем пу юртъёсын кузёясько бомжъёс, пуныос но комакъёс. Та коркаосысь улӥсьёс кылем арын сӥзьыл кошкизы. Толалтэ юртъёс котырын шыпыт возиськиз ке, шуныт кариськемъя соосты чечыен зыразы кадь: отчы бомжъёс каръяськизы, тылскыны но курытсэ ӟамыръяны кутскизы. Вӧзтӥзы ку гинэ уд ортчиськы - отын ӵаш! потто. Бускель коркаосын улӥсьёс шулӟектэмын ни: кытӥ ке ӧвӧл соослэн юртсы тылэн гоманы кутскоз.Пу юртъёс вӧзысь коркан улӥсь Владимир Хохлов чигиське:- Мон та куштӥськем юртъёсты тракторен донгасал но тӥни. Нокин ӧй лошъяськысал ни татӥ. Комакъёс но бырысалзы - дорамы но выжемын ни соос, улыны маза уг сёто. Пуныослы но, бомжъёслы кадь, эрик. Сомында муртэ куртчылӥзы ни. Кыдёкын ик ӧвӧл гаражъёс сыло на - таосыз но куштӥськон калэ вуэмын, нокин чаклась ӧвӧл. Отын но со пуныос эрказмемын.Югдурез утисьёс та куштӥськем юртъёсын «улонэз» туж ӟеч тодо: нунал куспын вазиськонъёс трос пол вуыло.- Зэм но, татын порядокез радъяно, - шуэ Ижысь полицилэн 2 номеро управлениезлэн кивалтӥсезлэн воштӥсез Алексей Сидоров. - Но асьме ужмес ми быдэсъяськомы: бомжъёсын, курытсэ ӟамыръясьёсын нюръяськиськомы зол. Азьланяз но та куштӥськем интыез чакласа возёмы. Нош антисанитария ласянь ке, ваньзэ ми гожтыса кельтӥськомы, ивортон сётомы Ижысь город администрацие.Малы та урамын таӵе югдур кылдӥз? Уг луы шат та интыез кенераны яке куашкан калэ вуэм юртъёсты утялтыны? Ужпум со бордын: та инты вузамын нимаз ужбергатӥсьлы - сотэк та музъемен номыр карыны уг луы. Сое кызьы но утчаны ӧз выре ни бускель юртъёсын улӥсьёс - пайдаез ӧз луы, кузё ӧз шедьы. Юристъёс калыклы ӵектӥзы судэ вазиськыны. Озьы ик кароно луоз, шуо улӥсьёс. Но югдурлэн ӝог тупатскемезлы соослэн осконзы ӧвӧл. Отчыозь, пе, милемыз пуныос-комакъёс сиыса быдтозы яке тылпуын сутском...Шӧкыч уром Теги: югдур  